
Text rozhodnutia
Súd: Krajský súd Bratislava Spisová značka: 6S/91/2014 Identifikačné číslo súdneho spisu: 1014200710 Dátum vydania rozhodnutia: 29. 04. 2016 Meno a priezvisko sudcu, VSÚ: JUDr. Vlastimil Pavlikovský ECLI: ECLI:SK:KSBA:2016:1014200710.2 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Vlastimila Pavlikovského a členov senátu Mgr. Mariána Degmu a JUDr. Andrey Kriškovej v právnej veci žalobcu: Slovenská sporiteľňa, a.s., Tomášikova 48, 832 37 Bratislava, IČO: 00 151 653, právne zastúpený: JUDr. Ľuboš Frolkovič, advokát, Aupark Tower Einsteinova 24, 851 01 Bratislava, proti žalovanému: Slovenská obchodná inšpekcia, Ústredný inšpektorát Slovenskej obchodnej inšpekcie, Prievozská 32, 827 99 Bratislava, o preskúmanie zákonnosti rozhodnutia žalovaného č: SK/0207/99/2014 zo dňa 24.03.2014, jednohlasne, takto r o z h o d o l : Krajský súd v Bratislave rozhodnutie žalovaného č. SK/0207/99/2014 zo dňa 24.03.2014 v spojení s prvostupňovým rozhodnutím správneho orgánu č. P/0419/01/2013 zo dňa 17.02.2014 z r u š u j e podľa ust. § 250j ods. 3 O.s.p. a konanie z a s t a v u j e . Žalovaný je povinný zaplatiť žalobcovi náhradu trov konania vo výške 35,- € za zaplatený súdny poplatok a 574,34 € titulom náhrady trov právneho zastúpenia, všetko do 30 dní od právoplatnosti tohto rozsudku. o d ô v o d n e n i e : V žalobe doručenej súdu v zákonom určenej lehote, dňa 06.05.2014 žalobca uviedol, že Slovenská obchodná inšpekcia - Inšpektorát Slovenskej obchodnej inšpekcie v Bratislave uložil žalobcovi rozhodnutím č. P/0419/01/2013 zo dňa 17.02.2014 pokutu vo výške 10 000 € pre porušenie povinnosti zákazu predávajúcim upierať spotrebiteľovi právo na ochranu pred neprijateľnými podmienkami v spotrebiteľských zmluvách, čím bol porušený § 4 ods. 2 písm. b) v nadväznosti na § 3 ods. 3 zákona číslo 250/2007 Z.z. o ochrane spotrebiteľa a o zmene zákona číslo 372/1990 Zb. o priestupkoch v znení neskorších predpisov ( ďalej len zákon o ochrane spotrebiteľa). O žalobcom podanom odvolaní rozhodol žalovaný napadnutým rozhodnutím, ktorým prvostupňové rozhodnutie zmenil tak, že okrem porušenia zákazu predávajúcim upierať spotrebiteľovi právo na ochranu pred neprijateľnými podmienkami v spotrebiteľských zmluvách sa mal žalobca dopustiť aj porušenia zákazu predávajúcim ukladať spotrebiteľovi povinnosť bez právneho dôvodu a ponechal výšku pokuty nezmenenú. Žalobca v žalobe namietal nedostatok právomoci žalovaného preskúmavať prijateľnosť podmienok v spotrebiteľských zmluvách. Uvádza, že táto patrí výlučne do kompetencie všeobecného súdu. Neskôr doplnil túto argumentáciu a vzhľadom na existujúcu konštantnú judikatúru súdov uvádzal ďalej, že dohľad nad finančným trhom vykonáva Národná banka Slovenska a že zákonná úprava dohľadu nad finančným trhom predstavuje lex specialis k lex generalis, ktorým je zákonná úprava všeobecného dohľadu nad vnútorným trhom podľa zákona číslo 128/2002 Z.z. o štátnej kontrole vnútorného trhu vo veciach ochrany spotrebiteľa. Ďalej namietal nesprávne právne posúdenie veci a nedostatočné zistenie skutkového stavu. Na základe uvedených skutočností žalobca žiadal, aby súd rozhodnutie žalovaného ako aj jemu predchádzajúce prvostupňové rozhodnutie zrušil a vec vrátil žalovanému na ďalšie konanie. Žalovaný vo svojom vyjadrení k žalobe doručenom súdu dňa 16.06.2014 uviedol, že napadnuté rozhodnutie bolo vydané v súlade s platnou právnou úpravou, právomoc žalovaného vykonávať kontroly zamerané na spotrebiteľské úvery je daná § 20 ods. 1 zákona o ochrane spotrebiteľa, ako aj § 3 ods. 1 zákona č. 128/2002 Z.z. o štátnej kontrole vnútorného trhu vo veciach ochrany spotrebiteľa. Žalovaný trvá na tom, že k porušeniu zákona na ochranu spotrebiteľa došlo a uložená pokuta je riadne odôvodnená. Krajský súd v Bratislave, ako súd vecne a miestne príslušný na prejednanie veci preskúmal napadnuté rozhodnutie žalovaného v rozsahu dôvodov uvedených v žalobe (§ 249 ods. 2 O.s.p.), ako aj konanie, ktoré mu predchádzalo bez nariadenia pojednávania v súlade s ust. § 250f ods. 2 O.s.p. Miesto a termín vyhlásenia rozsudku boli zákonom určeným spôsobom oznámené na úradnej tabuli a internetovej stránke Krajského súdu v Bratislave. Podľa ust. § 244 ods. 1 O.s.p., v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Pri preskúmavaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom Slovenskej republiky, t.j., najmä s hmotnými a procesnými administratívnymi predpismi. Podľa § 250i ods. 1 O.s.p. pri preskúmavaní zákonnosti rozhodnutia je pre súd rozhodujúci skutkový stav, ktorý tu bol v čase vydania napadnutého rozhodnutia. Súd môže vykonať dôkazy nevyhnutné na preskúmanie napadnutého rozhodnutia. Podľa § 250i ods. 3 O.s.p. pri preskúmavaní zákonnosti rozhodnutia a postupu správneho orgánu súd prihliadne len na tie vady konania pred správnym orgánom, ktoré mohli mať vplyv na zákonnosť napadnutého rozhodnutia. Úlohou súdu v tomto konaní bolo preskúmať zákonnosť postupu a rozhodnutí, ktorými správne orgány uložili žalobcovi pokutu vo výške 10000,- € pre porušenie predávajúcim upierať spotrebiteľovi právo na ochranu pred neprijateľnými podmienkami v spotrebiteľských zmluvách, čím bol porušený § 4 ods. 2 písm. b) v nadväznosti na § 3 ods. 3 zákona číslo 250/2007 Z.z. o ochrane spotrebiteľa a o zmene zákona číslo 372/1990 Zb. o priestupkoch v znení neskorších predpisov ( ďalej len zákon o ochrane spotrebiteľa). Podľa § 19 ods. 1 písm. b) zákona o ochrane spotrebiteľa, orgánmi verejnej správy vo veciach ochrany spotrebiteľa sú príslušné orgány podľa osobitných predpisov. Podľa § 20 ods. 1 zákona o ochrane spotrebiteľa, dozor nad dodržiavaním povinností ustanovených týmto zákonom vykonávajú orgány dozoru. Ak nemožno pôsobnosť orgánu dozoru určiť, je na výkon dozoru a kontroly príslušná Slovenská obchodná inšpekcia. Podľa § 23 ods. 1 zákona č. 129/2010 Z. z. o spotrebiteľských úveroch, kontrolu dodržiavania povinností ustanovených týmto zákonom vykonáva Slovenská obchodná inšpekcia, ak osobitný zákon neustanovuje inak; toto ustanovenie sa nevzťahuje na vedenie registra veriteľov. Podľa § 1 ods. 2 zákona č. 747/2004 Z. z. o dohľade nad finančným trhom, dohľad nad finančným trhom vrátane obozretného dohľadu na makroúrovni vykonáva Národná banka Slovenska podľa tohto zákona a osobitných predpisov. Podľa § 1 ods. 3 písm. a) bod 2, písm. c) zákona č. 747/2004 Z.z., v znení účinnom v čase rozhodovania správneho orgánu, Národná banka Slovenska v rámci dohľadu nad finančným trhom vykonáva dohľad nad dohliadanými subjektmi finančného trhu, a to nad bankami, pobočkami zahraničných bánk, obchodníkmi s cennými papiermi, pobočkami zahraničných obchodníkov s cennými papiermi, burzami cenných papierov, centrálnymi depozitármi cenných papierov, správcovskými spoločnosťami, pobočkami zahraničných správcovských spoločností, podielovými fondmi, zahraničnými subjektmi kolektívneho investovania, poisťovňami, zaisťovňami, pobočkami zahraničných poisťovní, pobočkami zahraničných zaisťovní, pobočkami poisťovní z iného členského štátu, pobočkami zaisťovní z iného členského štátu, dôchodkovými správcovskými spoločnosťami, dôchodkovými fondmi, doplnkovými dôchodkovými poisťovňami, doplnkovými dôchodkovými spoločnosťami, doplnkovými dôchodkovými fondmi, platobnými inštitúciami, pobočkami zahraničných platobných inštitúcií, inštitúciami elektronických peňazí, pobočkami zahraničných inštitúcií elektronických peňazí, samostatnými finančnými agentmi, finančnými poradcami, Fondom ochrany vkladov, Garančným fondom investícií, Slovenskou kanceláriou poisťovateľov, konsolidovanými celkami, subkonsolidovanými celkami, finančnými holdingovými inštitúciami, zmiešanými finančnými holdingovými spoločnosťami, finančnými konglomerátmi a v rozsahu ustanovenom týmto zákonom alebo osobitným zákonom aj nad inými osobami, nad inými účelovými združeniami majetku a nad skupinami osôb a účelových združení majetku, ktorým osobitné predpisy v oblasti bankovníctva, kapitálového trhu, poisťovníctva alebo dôchodkového sporenia ukladajú povinnosti (ďalej len „dohliadaný subjekt“); Národná banka Slovenska pri dohľade nad dohliadanými subjektmi dohliada na dodržiavanie ustanovení tohto zákona, osobitných zákonov a iných všeobecne záväzných právnych predpisov, ktoré sa vzťahujú na dohliadané subjekty alebo na ich činnosti, ako aj na dodržiavanie ustanovení právne záväzných aktov Európskej únie, ktoré sa vzťahujú na dohliadané subjekty alebo na ich činnosti, ak to ustanovujú tieto právne záväzné akty, vybavuje podania klientov dohliadaných subjektov súvisiace s poskytovaním finančných služieb alebo s inými obchodmi dohliadaných subjektov. Dňom 01.01.2015 nadobudol účinnosť zákon č. 373/2014 ktorým sa mení a dopĺňa zákon č. 747/2004 Z.z. <. o dohľade nad finančným trhom a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Podľa § 1 ods. 3 písm. c) zákona č. 747/2004 Z.z., v znení účinnom od 1. januára 2015, Národná banka Slovenska v rámci dohľadu nad finančným trhom vykonáva ochranu finančných spotrebiteľov vrátane vybavovania podaní finančných spotrebiteľov a iných klientov dohliadaných subjektov a podaní spotrebiteľských združení súvisiacich s ponúkaním alebo poskytovaním finančných služieb alebo s inými obchodmi dohliadaných subjektov; finančným spotrebiteľom sa rozumie spotrebiteľ na finančnom trhu, s ktorým pri ponúkaní finančnej služby alebo pri uzatváraní alebo plnení spotrebiteľskej zmluvy o poskytnutí finančnej služby koná dohliadaný subjekt alebo osoba konajúca v mene alebo na účet dohliadaného subjektu. Podľa § 36 zákona č. 566/1992 Zb., Národná banka Slovenska vykonáva dohľad nad finančným trhom podľa tohto zákona a osobitných predpisov. Podľa § 50 ods. 1 písm. d) zákona o bankách, ak Národná banka Slovenska zistí nedostatky v činnosti banky alebo pobočky zahraničnej banky, spočívajúce v nedodržiavaní podmienok určených v bankovom povolení alebo v rozhodnutí o predchádzajúcom súhlase, podmienok alebo povinností vyplývajúcich z iných rozhodnutí Národnej banky Slovenska uložených banke alebo pobočke zahraničnej banky, v nedodržiavaní podmienok podľa § 7 ods. 2, 4 a 6, § 8 ods. 2, 4 a 6 alebo v nedodržiavaní alebo v obchádzaní iných ustanovení tohto zákona, právne záväzných aktov Európskej únie, ktoré sa vzťahujú na výkon bankových činností, osobitných zákonov alebo iných všeobecne záväzných právnych predpisov, ktoré sa vzťahujú na výkon bankových činností, môže Národná banka Slovenska podľa závažnosti, rozsahu, dĺžky trvania, následkov a povahy zistených nedostatkov uložiť pokutu banke alebo pobočke zahraničnej banky od 3.300,- € do 332.000,- € a pri opakovanom alebo závažnom nedostatku až do výšky 664.000,- €. Ako vyplýva z § 20 ods. 1 zákona o ochrane spotrebiteľa, pôsobnosť Slovenskej obchodnej inšpekcie je subsidiárna a nastupuje až v prípade, keď osobitný zákon neustanovuje pôsobnosť iného orgánu dozoru nad ochranou práv spotrebiteľov. Ak osobitný zákon zakotvuje pôsobnosť určitého orgánu dozoru nad dodržiavaním práv spotrebiteľov, túto pôsobnosť Slovenská obchodná inšpekcia nemá. Podľa zákona o dohľade nad finančným trhom je Národná banka Slovenska oprávnená vybavovať podania klientov súvisiace s poskytovaním finančných služieb a Národná banka Slovenska bola poverená výkonom funkcie jedného kontaktného miesta na vybavovanie všetkých písomných podaní spotrebiteľov súvisiacich s poskytovaním finančných služieb subjektom finančného trhu. Z ustanovení zákona o bankách, ako aj zákona o dohľade nad finančným trhom je zrejmé, že orgánom dohľadu vo veciach ochrany spotrebiteľa pri výkone bankových činností je Národná banka Slovenska, ktorej právomoc a rozsah kompetencii vo vzťahu k ochrane spotrebiteľov vyplýva z uvedených zákonov. Nie je pritom dôležité, či v prípadoch o posúdenia neprijateľnosti obchodných podmienok ide o výlučnú právomoc súdu, alebo či vôbec ide o posúdenie neprijateľnosti obchodných podmienok alebo o iný dohľad, dôležité je, že žalovaný nemá právomoc dohľadu nad bankami a teda ani právomoc konať v preskúmavanom konaní. Súd v tejto súvislosti upriamuje pozornosť aj na novelu zákona č. 747/2004 Z.z. - zákon č. 373/2014, ktorým sa mení a dopĺňa zákon č. 747/2004 Z.z. <. o dohľade nad finančným trhom a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Touto novelou zaviedol zákonodarca pojem „finančný spotrebiteľ“ a bez akýchkoľvek pochybností zveruje dohľad nad finančným trhom vrátane obozretného dohľadu na makroúrovni a tiež vrátane výkonu dohľadu v oblasti ochrany finančných spotrebiteľov Národnej banky Slovenska, čím definitívne vyriešil prejednávaný kompetenčný rozpor Slovenskou obchodnou inšpekciou a Národnou bankou Slovenska. Súd vzhľadom na uvedené dospel k záveru, že v danom prípade konal žalovaný i prvostupňový správny orgán napriek tomu, že na konanie a rozhodnutie vo veci ochrany finančných spotrebiteľov nemali dostatok právomoci. Správne orgány postupovali v rozpore so zásadou legality vyjadrenou v § 3 ods. 1 správneho poriadku, čím zasiahli do ústavných práv žalobcu, a preto súd obe napadnuté rozhodnutia správnych orgánov zrušil podľa § 250j ods. 3 O. s. p. druhá veta a konanie zastavil. O trovách konania súd rozhodol podľa § 250k ods. 1 O.s.p. a priznal žalobcovi náhradu trov, ktoré mu vznikli trovy konania zaplatením súdneho poplatku vo výške 35,- € a trovy právneho zastúpenia podľa vyhlášky Ministerstva spravodlivosti SR č. 655/2004 Z.z. o odmenách a náhradách advokátov za poskytovanie nasledovných právnych služieb: n v zmysle § 13a ods. 1 písm. a/ vyhlášky za prevzatie a prípravu zastúpenia vo výške 134,- € + DPH, n v zmysle § 13a ods. 1 písm. c/ vyhlášky za podanie žaloby vo výške 134,- € + DPH, n v zmysle § 13a ods. 1 písm. c/ vyhlášky za písomné podanie na súd 3.11.2014 vo výške 134,- € + DPH n v zmysle § 13a ods. 1 písm. c/ vyhlášky za písomné podanie na súd 19.11.2014 vo výške 134,- € + DPH Okrem uvedenej náhrady za jednotlivé úkony právnej služby súd priznal žalobcovi v rámci trov právneho zastúpenia náhradu režijných paušálov za rok 2014, a to 3x 8,04 € + DPH a náhradu režijných paušálov za rok 2015, a to 1x 8,39 € + DPH. Celková náhrada trov konania predstavuje sumu 609,34 €. Uvedenú sumu je žalovaný povinný zaplatiť žalobcovi na účet jeho právneho zástupcu podľa § 149 ods. 1 O.s.p. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z. z. v znení zákona č. 33/2011 Z. z.). Poučenie: Proti tomuto rozsudku odvolanie nie je prípustné (§ 250ja ods. 1 O.s.p. v spojení s ust. § 246c ods. 1 druhá veta O.s.p.).

